[{"text_idx": "#000000", "text": "06. juuni 2016, Andrus Pavelson"}, {"text_idx": "#000001", "text": "Portugali saabudes oleme endiselt imekauni Sevilla ku\u0308tkeis. Ootused Algarve ranniku suhtes, kuhu ko\u0303igepealt jo\u0303uame, on ko\u0303rged. Tegelikkus on koledam kui arvata oskame. Teede kvaliteet halveneb kohe pa\u0308rast piiri drastiliselt. Atlandi Ookeani ko\u0303rge pankrannik liivaste lahesoppidega on imeilus, kuid enamik inimese poolt rajatust tundub ra\u0308a\u0308mas ja hoolitsemata."}, {"text_idx": "#000002", "text": "Algarve suurim keskus Faro on hooajaeelselt hu\u0308ljatud ja inimtu\u0308hi. Enamik a\u0308ridest on suletud ning tekib kahtlus, kas kunagi siin u\u0308ldse midagi toimuma saab."}, {"text_idx": "#000003", "text": "Vo\u0303lakriis paistab silma ko\u0303ikjalt ja inimeste elu-olu tundub palju raskem kui naaberriigis Hispaanias vo\u0303i Prantsusmaal. Hinnad on ko\u0303rgemad ja sissetulekud naabritega vo\u0303rreldes madalamad."}, {"text_idx": "#000004", "text": "Portugal on kuulsa, kuid keerulise ajalooga riik. Suure naabri kiuste on la\u0308bi aastasadade suudetud iseseisvus sa\u0308ilitada. Juba aegade ha\u0308maruses sai siinsele u\u0308likkonnale selgeks, et ilma liitlasteta la\u0308heb tugevneva naabri varjus elu keeruliseks. Nii so\u0303lmiti 14. sajandil inglastega ko\u0303igepealt kaubandus ja seeja\u0308rel liitlaslepe. Ta\u0308naseni on Portugalil brittidega eriline suhe. Ka turistil on Portugalis kergem hakkama saada inglise kui hispaania keeles. Hispaania keelt ilmselt osatakse, kuid puudub soov suure naabri keeles suhelda. 16. sajandil oli Portugal u\u0308ks maailma juhtivaid mereriike. Portugali maadeavastajad rajasid sillapa\u0308id nii Aasiasse, Aafrikasse, Ameerikasse kui ka Okeaaniasse. 16. sajandi teisel poolel jagasid Portugal ja Hispaania u\u0308leja\u0308a\u0308nud maailma omavahel a\u0308ra. Alles hiljem suutsid britid ja prantslased kolooniate rajamisel so\u0303na sekka u\u0308telda. 19. sajandi alguses hakkas pisike Portugal so\u0308akalt vastu Napoleoni poolt allutatud Hispaania va\u0308gedele. U\u0308lekaaluka vaenlase vastu ku\u0308ll ei saadud, kuid anti to\u0303sine lahing ja Napoleoni poolt mahitatud Hispaania va\u0308ed peatati piirialade la\u0308heduses. So\u0303ja tulemusena pidi portugali kuningas koloniaalvaldusse Brasiiliasse u\u0308le kolima ja ja\u0308tkama impeeriumi valitsemist merede tagant. Alles 1815. aastal pa\u0308rast Napoleoni lo\u0303plikku lu\u0308u\u0308asaamist taastati varasem olukord ja Portugal ja\u0308tkas eksistentsi iseseisva riigina. Brasiilia iseseisvus 19 sajandi keskel, peale teist maailmaso\u0303da ja\u0308a\u0308di ilma Goast Indias ja valdustest Aafrikas. Viimase koloniaalvaldusena loovutas Portugal Hiinale Macao aastal 1999. Koos Assooride ja Madeiraga, mis on endiselt Portugali osad, on riig pindala veidi enam kui 2 korda Eestist suurem."}, {"text_idx": "#000005", "text": "Ajaloolisi rajatisi leidub kogu Portugalis hulgaliselt. Vanim kindlustus, mida Penelas ku\u0308lastame pa\u0308rineb 11. sajandist, ajast, mil osa ta\u0308nast riiki oli Andaluusiat valitsenud moslemite valduses. 13. sajandiks oli kogu territoorium taaskord kristlaste halduses. Templiru\u0308u\u0308tlitel, kelle iidset kindlus-kloostrit Tomaris ku\u0308lastame on suur osa muhameedlaste Euroopast va\u0308ljaajamisel. Hiljem kui Templiru\u0308u\u0308tlid kirikule osutatud teenetele vaatamata Paavsti po\u0303lu alla satuvad antakse rajatised u\u0308le Kristuse ordule ja siinne ehitiste kompleks saab uue ja veelgi suursugusema ilme."}, {"text_idx": "#000006", "text": "Portugali pealinn Lissabon on eriline vaatamisva\u0308a\u0308rsus. Siin on vo\u0303luvalt segamini erinevad ehitusstiilid ja rajatised paljudest aastasadadest. Elu ta\u0308is kesklinnas on ridamisi avaraid va\u0308ljakuid riigi ajaloos ta\u0308htsat osa etendanud isikute vo\u0303imsate monumentidega ning muljetavaldavaid valitsus- ja sakraalhoonete komplekse."}, {"text_idx": "#000007", "text": "Samas on kvartaleid, mis kipuvad lagunema ja ootavad ko\u0303pitsemist paremate aegade saabumisel. Elav linn, kus pildi erilisele u\u0308lesvuntsimisele pole liigselt auru kulutatud. Omana\u0308olisena on Lissabonis, Portos ja ka va\u0308iksemates linnades hoonete viimistlemisel palju kasutatud glasuuritud kahhelplaate. Iseloomulikud on ka looduslikust kivist parketiga kaetud so\u0303iduteed linnades ja ku\u0308lades."}, {"text_idx": "#000008", "text": "Vahvad on Po\u0303hja Portugali iidsed ma\u0308giku\u0308lad. Mitmetesse neist jo\u0303udsid autoteed alles eelmise sajandi seitsmeku\u0308mnendatel. Vaatamata sellele, et viimaste po\u0303lvkondade jooksul kippusid noored siingi parema elu lootuses linnadesse kolima, on ku\u0308lad elama ja\u0308a\u0308nud. Nu\u0308u\u0308d, kus ta\u0308nu arenevale turismile ku\u0308ladesse uusi to\u0308o\u0308kohti tekib, on ka inimesed siia tagasi kolima hakanud. Va\u0308ga mo\u0303nus elukeskkond, kui vaid to\u0308o\u0308kohti ja elatist jagub!"}, {"text_idx": "#000009", "text": "Nagu ko\u0303ikjal Lo\u0303una Euroopas, osatakse Portugaliski lugu pidada heast so\u0308o\u0308gist ning kvaliteetsest veinist. Lisaks kalale ja mereandidele on portugali ko\u0308o\u0308gis aukohal po\u0303rsa- ja sealiha ning ja\u0308relroogadena pakutavate ku\u0308psetiste valik tundub lo\u0303putu. Proovime a\u0308ra erinevad toidud ja ko\u0303ik maitseb suurepa\u0308raselt. Eriliseks lemmikmaiuseks kujuneb nata, karamelliseeritud vaniljekreemiga ta\u0308idetud lehttaigna korvike....mmm! Teenindus so\u0308o\u0308gikohtades on meeldiv ja so\u0303bralik. Meile tundub, et siinsed hea kvaliteediga veinid on Eesti turul teenimatult va\u0308he esindatud."}, {"text_idx": "#000010", "text": "Vaatamata esmasele shokile, mille riiki sisenedes saame, suudab Portugal meid napi na\u0308dala jooksul mis riigis veedame, ta\u0308iega vo\u0303luda. Va\u0308ljaspool Algarvet on teed (nii tasulised kui tasuta) suurepa\u0308rased, inimesed va\u0308ga so\u0303bralikud ja kogu siinses tohuvapohus tundub olevat oma loogika. Peab see muru siis ko\u0303ikjal mo\u0303nesentimeetriseks pu\u0308gatud olema- portugallaste arvates mitte ja raske on nendega vaielda."}, {"text_idx": "#000011", "text": "500 pa\u0308evaga 3,4 korda u\u0308mber Maa"}]